L-Unjoni Ewropea tappella lill-Istati kollha biex jirrispettaw is-sistema internazzjonali bbażata fuq ir-regoli bil-multilateraliżmu effettiv bħala prinċipju ewlieni. Dan huwa indispensabbli biex jinżammu l-paċi u s-sigurtà internazzjonali. Aħna ninsabu mħassba li r-reġim tad-diżarm u n-nonproliferazzjoni internazzjonali jinsab taħt pressjoni kbira. B'kont meħud tal-ambjent ta' sigurtà sever u dejjem aktar volatili, nenfasizzaw il-ħtieġa li jiġu ppreservati u avvanzati aktar il-kontroll tal-armi ġenerali, id-diżarm u l-proċessi tan-nonproliferazzjoni u nappellaw għal aktar progress fl-aspetti kollha tad-diżarm u n-nonproliferazzjoni biex tissaħħaħ is-sigurtà globali. Il-vijabbiltà u l-effettività tal-ftehimiet dwar il-kontroll tal-armi, id-diżarm u n-nonproliferazzjoni jeħtieġu li dawk il-ftehimiet jiġu rispettati u infurzati b'mod sħiħ. F'dan il-kuntest, nenfasizzaw l-importanza tat-Trattat dwar il-Forzi Nukleari ta' Medda Intermedja (INF) li ta kontribut importanti għas-sigurtà Ewropea u għas-sigurtà internazzjonali usa' matul l-aħħar 30 sena. Kważi tliet elef missilu b'testati nukleari u konvenzjonali tneħħew minn art Ewropea u nqerdu b'mod verifikabbli, u dan jikkostitwixxi kontribut tanġibbli miż-żewġ Stati li għandhom l-akbar ħażna ta' armi nukleari għall-implimentazzjoni tal-obbligi tagħhom relatati mad-diżarm skont it-Trattat dwar in-Nonproliferazzjoni tal-Armi Nukleari (TNP). Ninsabu mħassba ħafna dwar l-iżviluppi fir-rigward tat-Trattat INF, li jista' jintemm fit-2 ta' Awwissu 2019. Jiddispjaċina dwar il-formalizzazzjoni tas-sospensjoni mir-Russja fit-3 ta' Lulju 2019 tal-obbligi tagħha skont it-Trattat INF. Inħeġġu b'mod qawwi lill-Federazzjoni Russa biex tindirizza b'mod effettiv it-tħassib serju espress ripetutament dwar l-iżvilupp, l-ittestjar tat-titjiriet u l-użu tas-sistema missilistika bbażata fuq l-art 9M729 u t-tħassib serju li dan qajjem dwar in-nonkonformità mat-Trattat INF. F'dak ir-rigward, jeħtieġ li jittieħdu immedjatament azzjonijiet sostanzjali u trasparenti biex tiġi żgurata konformità sħiħa u verifikabbli mad-dispożizzjonijiet tat-Trattat INF. Il-ġranet li ġejjin jirrappreżentaw l-aħħar opportunità għad-djalogu u għat-teħid tal-miżuri meħtieġa biex jiġi ppreservat dan il-komponent importanti tal-arkitettura tas-sigurtà Ewropea. L-Unjoni Ewropea tafferma mill-ġdid l-impenn fit-tul tagħha għall-kontroll u d-diżarm ta' armi nukleari bbażati fuq it-trattat li huma verifikabbli u effettivi. Għalhekk ninkoraġġixxu l-preservazzjoni tal-kisbiet tat-Trattat INF. Fid-dawl tat-tensjonijiet għoljin, irridu noqogħdu attenti li ma naqbdux it-triq ta' tellieqa ġdida għall-armi li tpatti għat-tnaqqis sinifikanti miksub wara tmiem il-Gwerra Bierda. Ninkoraġġixxu lill-Istati Uniti u lill-Federazzjoni Russa biex ifittxu li jċekknu aktar il-ħażniet tagħhom, inkluż l-armi nukleari strateġiċi u mhux strateġiċi, u dawk skjerati u mhux skjerati, b'kont meħud tar-responsabbiltà speċjali tal-Istati li għandhom l-akbar ħażniet nukleari. Aħna nilqgħu djalogu bikri u attiv dwar il-futur ta' START (Trattat dwar it-Tnaqqis tal-Armi Strateġiċi) ġdid wara l-2021, u dwar arranġamenti oħra għall-kontroll tal-armi.